**Informatīvais ziņojums**

**„Par Covid-19 ārkārtējās situācijas ietekmi uz sabiedrisko mediju finansiālo spēju nodrošināt sabiedriskā pasūtījuma izpildi”**

**Informatīvā ziņojuma izstrādes pamatojums**

Ministru kabinets (turpmāk – MK) 2020.gada 12.martā, ņemot vērā Pasaules veselības organizācijas 2020.gada 11.marta paziņojumu, ka vīrusa Covid-19 izplatība ir sasniegusi pandēmijas apmērus, ar rīkojumu Nr. 103 “Par ārkārtējās situācijas izsludināšanu” izsludināja visā valsts teritorijā ārkārtējo situāciju no lēmuma pieņemšanas brīža līdz š.g. 14.aprīlim. Ārkārtējās situācijas sākotnēji noteiktais termiņš tika pagarināts līdz š.g. 12.maijam un tad līdz š.g. 9.jūnijam.

MK 2020.gada 7.aprīļa sēdē izskatīja informatīvo ziņojumu "Par atbalsta risinājumiem Covid-19 krīzes radīto negatīvo seku mazināšanai mediju nozarei". MK 2020.gada 7.aprīļa sēdes protokollēmuma (prot. Nr.22 39.§) 3.punktā tika uzdots:

“*Kultūras ministrijai sadarbībā ar Nacionālo elektronisko plašsaziņas līdzekļu padomi veikt aprēķinus un kultūras ministram mēneša laikā pēc ārkārtējās situācijas beigām iesniegt noteiktā kārtībā izskatīšanai Ministru kabineta sēdē informatīvo ziņojumu par Covid-19 ārkārtējās situācijas ietekmi uz sabiedrisko mediju finansiālo spēju nodrošināt sabiedriskā pasūtījuma izpildi.”.*

**Sabiedriskajiem medijiem piešķirtais finansējums saistībā ar Covid-19 ārkārtējo situāciju**

Lai nodrošinātu efektīvu rīcību pēc iespējas īsākā laika periodā ārkārtējās situācijas laikā, Nacionālā elektronisko plašsaziņas līdzekļu padome (turpmāk – NEPLP) ierosināja veikt grozījumus MK 2020.gada 10.marta rīkojumā Nr.100 „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem””, ņemot vērā, ka Rīgas domes ārkārtas vēlēšanas tika pārceltas, bet ārkārtējās situācijas laikā bija jārīkojas nekavējoties. Nodrošinot MK 2020.gada 12.marta rīkojuma Nr.103 „Par ārkārtējās situācijas izsludināšanu” ievērošanu un izpildi, īpaši svarīgi bija veikt iespējami plašu Latvijas iedzīvotāju informatīvo apziņošanu, sadarbībā ar Slimību profilakses un kontroles centru nodrošinot efektīvu sabiedrības informēšanu par aktualitātēm saistībā ar Covid-19.

Tā rezultātā š.g. 19.martā, ar MK rīkojumu Nr.116 apropriējot Rīgas domes ārkārtas vēlēšanām piešķirtos līdzekļus, valsts sabiedrības ar ierobežotu atbildību "Latvijas Radio" (turpmāk – Latvijas Radio) tika novirzīti 25 674 *euro*, lai nodrošinātu iespējami plašu Latvijas iedzīvotāju apziņošanu un efektīvu sabiedrības informēšanu un izglītošanu par aktualitātēm saistībā ar Covid-19. Vienlaikus valsts sabiedrībai ar ierobežotu atbildību "Latvijas Televīzija" (turpmāk – Latvijas Televīzija) identiskam mērķim tika novirzīti 158 587 *euro*.

**Covid-19 ārkārtējās situācijas ietekme uz Latvijas Televīziju**

Latvijas Televīzija ir veikusi Covid-19 ārkārtējās situācijas ietekmes izvērtējumu un ir secinājusi, ka precīzu nepieciešamā finansējuma apmēru pašreiz nav iespējams aprēķināt. Jāņem vērā, ka Covid-19 ārkārtējā situācija Latvijas Televīzijai ir radījusi būtiskus izdevumus saistībā ar darba procesa piemērošanu valstī noteiktajām epidemioloģiskajām prasībām, kā arī būtisku kritumu reklāmas ieņēmumos. Vienlaikus tā Latvijas Televīzijai ir radījusi arī ietaupījumus, piemēram, saistībā ar budžetā ieplānotajām izmaksām par atceltajiem sporta pasākumiem. Tā kā sporta un kultūras pasākumu translācijas pašreiz nav atgriezušās iepriekš plānotajā līmenī, galīgā Covid-19 ārkārtējās situācijas ietekme uz Latvijas Televīziju būs redzama vēlāk, vērtējot 2020.gada finanšu rādītājus visa gada griezumā.

**Covid-19 ārkārtējās situācijas ietekme uz Latvijas Radio**

Latvijas Radio ir veikti aprēķini par laika periodu no š.g. 12.marta līdz 9.jūnijam finanšu pieprasījumam par Latvijas Radio papildu (iepriekš neplānotajiem) izdevumiem darba procesa piemērošanai valstī noteiktajām epidemioloģiskajām prasībām, nodrošinot pamatdarbību, kā arī ražojot papildus saturu. Minētā Covid-19 ietekme ir 42 772 *euro*. Atņemot jau saņemtos 25 674 *euro*, papildu ir nepieciešami vēl 17 098 *euro*.

Latvijas Radio kā sabiedriskā medija uzdevums, jo īpaši krīzes brīžos, ir spēt nodrošināt ilgtspējīgu sabiedrības diskusiju platformu. Ārkārtējās situācijas laikā bija būtiska kvalitatīvas žurnālistikas pastāvēšana un tās pieejamība visplašākajai sabiedrības daļai, saglabājot satura, t.sk. oriģinālās informācijas, apjomu.

Latvijas Radio darbinieki, neraugoties uz darba apstākļu sarežģītību un riska faktoriem, ik dienu radīja kvalitatīvu saturu un nodrošināja atbalsta funkcijas. Latvijas Radio operatīvi un objektīvi atspoguļoja ar Covid-19 izplatību saistītos procesus, izveidoja un izplatīja sabiedrības uzmanību saistošus informatīvus un izglītojošus paziņojumus, kā arī vienlaikus turpināja īstenot sabiedrisko pasūtījumu, radot ievērojama apjoma saturu sociālajiem tīkliem, attīstot multimediālus projektus, radot inovatīvus risinājumus un piesaistot jaunu auditoriju.

Covid-19 izplatības apstākļos Latvijas Radio personāls bija un joprojām ir īpašā – paaugstinātā riska grupā. Kā redzams no Eiropas Raidorganizāciju apvienības (EBU) dalībvalstu pieredzes, sabiedriskie mediji, apzinoties savu misiju, joprojām strādā, pilnībā vai daļēji ievērojot epidemioloģiskos drošības pasākumus un izvērtējot Covid-19 izplatības nākotnes riskus.

Latvijas Radio vadības uzdevums bija nodrošināt tādu darba vidi un apstākļus, lai maksimāli veicinātu Latvijas Radio personāla spēju veikt savus tiešos pienākumus un nepakļautu darbiniekus, kā arī Latvijas Radio intervējamās personas inficēšanās riskam.

Operatīvo izmaiņu – personāla attālināta un droša darba organizācija, sabiedriskajā pasūtījumā apstiprinātā un jauna satura plānošana un nodrošināšana, nepieciešamā papildu aprīkojuma iegāde, atbalsta funkciju (t.sk. tehnoloģisko, autotransporta u.c.) nodrošināšana, papildus dezinfekcijas un aizsarglīdzekļu iegāde u.c. – īstenošanai tika novirzīti līdzekļi, kas citos apstākļos tiktu tērēti ikdienas satura radīšanai.

Operatīvi pielāgojot saturu aktualitātēm un apzinoties Latvijas Radio lomu katra indivīda un sabiedrības informēšanā par plašu jautājumu loku, Latvijas Radio visā ārkārtējās situācijas laikā nodrošināja savu piecu programmu (Latvijas Radio 1, Latvijas Radio 2, Latvijas Radio 3 – Klasika, Latvijas Radio 4 – Doma laukums, Latvijas Radio 5 – Pieci.lv) satura ražošanu un izplatīšanu atbilstoši sabiedriskā pasūtījuma 2020.gada programmu plānam un piešķirtajam valsts budžetam. Līdz ar to Latvijas Radio neveidojās izmaksu samazinājums.

Laikā no š.g. 12.marta līdz 14.aprīlim attiecībā uz saturu, bet laikā līdz 17.maijam attiecībā uz sociālajiem paziņojumiem Latvijas Radio no piešķirtajiem līdzekļiem neparedzētiem gadījumiem (25 674 *euro*) nodrošināja Lieldienu nakts dievkalpojuma tiešraidi, Ekumēniskā krusta ceļa un tradicionālo konfesiju mācītāju Lieldienu apsveikumu fiksēšanu un pārraidīšanu, producēja un pārraidīja īpaši Covid-19 pielāgotu jauniešu auditorijai mērķētu rubriku, ziņu sižetus, saturu sociālajiem tīkliem un sociālos paziņojumus latviešu un krievu valodā. Sociālie paziņojumi tika izplatīti visās piecās Latvijas Radio programmās (kopā 1779 reizes). Atbalstot vietējos mūziķus, „Latvijas Radio 3 – Klasika” programma gatavoja 1.studijas koncertu ciklu “Viens pats studijā”, nodrošinot tiešraidi lineārajā ēterā un Facebook tīklā.

**Detalizēts Covid-19 ārkārtējās situācijas ietekmes uz Latvijas Radio aprēķins**



**Pamats sabiedrisko mediju atbalstam Covid-19 ārkārtējās situācijas laikā**

Latvijas Radio nebūs iespējas nodrošināt apstiprinātā sabiedriskā pasūtījuma ražošanas apjomu, ja netiks piešķirts papildu finansējums izdevumiem, kas tieši radušies saistībā ar Covid-19 izplatību.

Atbilstoši Elektronisko plašsaziņas līdzekļu likuma (EPLL) 2.panta otrās daļas 2.punktam sabiedriskajiem medijiem cita starpā ir jānodrošina sociāli nozīmīgas informācijas vispārēju pieejamību un netraucētu brīvas un demokrātiskas diskusijas uzturēšanu un attīstību, paverot katram Latvijas iedzīvotājam iespēju patstāvīgi veidot viedokli par valstī notiekošajiem procesiem un tādējādi sekmējot viņa kā demokrātiskas sabiedrības locekļa līdzdalību.

Saskaņā ar Elektronisko plašsaziņas līdzekļu likums (turpmāk – EPLL) 66.panta pirmo daļu sabiedriskajiem medijiem ir jānodrošina informācija, kas nepieciešama, lai katrs sabiedrības loceklis varētu veidot pamatotu un brīvu viedokli, bet šī panta trešā daļa nosaka, ka sabiedrisko elektronisko plašsaziņas līdzekļu programmu veidošanā tiek ievērota Latvijas sabiedrības dažādība sociālajā, ekonomiskajā, reģionālajā, izglītības, kultūras un reliģijas ziņā, respektējot cilvēka tiesības un pamatbrīvības, visu cilvēku vienlīdzību likuma priekšā, uzskatu un izteiksmes brīvību, tiesības brīvi saņemt un izplatīt informāciju.

Atbildīga žurnālistika spēlē vitāli svarīgu lomu valsts kritiskos brīžos. Īstenojot EPLL 71.pantā noteikto, Latvijas Radio un Latvijas Televīzijas uzdevums ir gādāt ne tikai, lai sabiedrība saņem vispusīgu un objektīvu informāciju par procesiem un notikumiem, bet arī, līdz šim nepieredzētā situācijā, izglītot sabiedrību un palīdzēt savai auditorijai pieņemt informētus lēmumus.

Eiropas Cilvēktiesību un pamatbrīvību aizsardzības konvencijas (Konvencija) 10.pantā noteikts, ka ikvienam ir tiesības brīvi paust savus uzskatus. Šīs tiesības ietver uzskatu brīvību un tiesības netraucēti saņemt un izplatīt informāciju un idejas bez iejaukšanās no sabiedrisko institūciju puses un neatkarīgi no valstu robežām.

Saskaņā ar vispārējiem principiem, kas izriet no Eiropas Cilvēktiesību tiesas (ECT) prakses attiecībā uz Konvencijas 10.pantu, tiesības brīvi paust savus uzskatus ir viens no būtiskākajiem demokrātiskas sabiedrības pamatiem un viens no svarīgākajiem nosacījumiem tās progresam un katra indivīda uzplauksmei. Plašsaziņas līdzekļu uzdevums, īstenojot savu „sargsuņa” lomu, ir darīt zināmu informāciju un idejas par politiskiem jautājumiem, kā arī citām visu sabiedrību interesējošām tēmām. Informācijas izplatīšanas funkcijai pievienojas sabiedrības tiesības to saņemt.

Apzinoties un ievērojot likuma "[Par ārkārtējo situāciju un izņēmuma stāvokli](https://likumi.lv/ta/id/255713-par-arkartejo-situaciju-un-iznemuma-stavokli)" [9.](https://likumi.lv/ta/id/255713-par-arkartejo-situaciju-un-iznemuma-stavokli#p9) panta ceturtajā daļā noteikto, ka sabiedriskie elektroniskie plašsaziņas līdzekļi bez maksas izziņo lēmumu par ārkārtējo situāciju, kā arī sniedz citu informāciju par ārkārtējo situāciju un ieteikumus iedzīvotāju rīcībai, ievērojot MK un atbildīgās institūcijas nosacījumus par informācijas sniegšanas kārtību un steidzamību, 2020.gadā piešķirtais finansējums ārkārtējās situācijas risināšanai un vienlaikus plānotā un papildu satura ražošanai sabiedriskajiem medijiem nebija pietiekams.

**Secinājums**

Covid-19 infekcijas izplatības seku pārvarēšanas likuma 24.pants paredz, ka pasākumus ar Covid-19 izplatību saistītā valsts apdraudējuma un tā seku novēršanai un pārvarēšanai finansē no budžeta finansētajām institūcijām iedalītajiem valsts budžeta un pašvaldību budžetu līdzekļiem. Tāpat minētais pants paredz, ka MK pēc pamatota ministriju pieprasījuma var pieņemt lēmumu par valsts apdraudējuma seku novēršanas un pārvarēšanas pasākumiem, kā arī par finansējuma piešķiršanu no valsts budžeta programmas 02.00.00 “Līdzekļi neparedzētiem gadījumiem””. Ņemot vērā jau saņemto finansējumu, š.g. 19.martā ar MK rīkojumu Nr.116 apropriējot Rīgas domes ārkārtas vēlēšanām piešķirtos līdzekļus (25 674 *euro*), Latvijas Radio papildus ir nepieciešami 17 098 *euro* sabiedriskā pasūtījuma izpildes nodrošināšanai 2020.gadā.

Ņemot vērā minēto, informatīvais ziņojums tiek virzīts izskatīšanai MK vienlaikus ar MK rīkojuma projektu „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” un MK rīkojuma projektu „Par apropriācijas pārdali no Nacionālās elektronisko plašsaziņas līdzekļu padomes (budžeta resors 47. „Radio un televīzija”) budžeta uz valsts budžeta programmu 02.00.00 „Līdzekļi neparedzētiem gadījumiem””.

Kultūras ministrs N.Puntulis

Vīza: Valsts sekretāre D.Vilsone

Pļešakovs 67330336

Kristers.Plesakovs@km.gov.lv

Groza 67330268

Gatis.Groza@km.gov.lv

Tukiša 67206722

marite.tukisa@latvijasradio.lv

Āboliņš 67221848

ivars.abolins@neplpadome.lv